b'\n_START_ARTICLE_\nHaja-asutusalue\n_START_PARAGRAPH_\nHaja-asutusalue on alue, jolla on enint\xc3\xa4\xc3\xa4n 200 asukkaan rakennusryhmi\xc3\xa4. Rakennusten v\xc3\xa4linen et\xc3\xa4isyys haja-asutusalueella on yleens\xc3\xa4 pidempi kuin 200 metri\xc3\xa4. Toisin sanoen haja-asutusalueeseen kuuluvat taajamien ulkopuoliset alueet._NEWLINE_Suomessa haja-asutusalueiden v\xc3\xa4kim\xc3\xa4\xc3\xa4r\xc3\xa4 on kasvussa suurten kaupunkien l\xc3\xa4hist\xc3\xb6ll\xc3\xa4. Syrj\xc3\xa4isemmill\xc3\xa4 seuduilla ja my\xc3\xb6s joidenkin keskisuurten kaupunkien l\xc3\xa4hist\xc3\xb6ll\xc3\xa4 haja-asutusalueen v\xc3\xa4est\xc3\xb6 kuitenkin v\xc3\xa4henee. _NEWLINE_Suomessa valtio my\xc3\xb6nt\xc3\xa4\xc3\xa4 haja-asutusalueiden v\xc3\xa4hitt\xc3\xa4iskauppapalveluille rahallista tukea palvelujen turvaamiseksi ja saavutettavuuden takia.\n_START_SECTION_\nHaja-asutusalueiden v\xc3\xa4est\xc3\xb6 Pohjoismaissa\n_START_PARAGRAPH_\nVuoden 2011 lopun tietojen mukaan Suomessa oli 5\xc2\xa0401\xc2\xa0267 asukasta, joista 4\xc2\xa0507\xc2\xa0493 asui taajamissa, 833\xc2\xa0541 haja-asutusalueilla ja 60\xc2\xa0233 henkil\xc3\xb6n asuinpaikka oli tuntematon. Haja-asutusalueiden osuus Suomen v\xc3\xa4est\xc3\xb6st\xc3\xa4 oli siis 15,4 prosenttia._NEWLINE_Ruotsissa taajamien ulkopuolella asui vuoden 2010 lopussa 1\xc2\xa0399\xc2\xa0773 henke\xc3\xa4 eli 14,9 prosenttia maan v\xc3\xa4est\xc3\xb6st\xc3\xa4._NEWLINE_Vuoden 2009 alun tietojen mukaan Tanskassa oli 739\xc2\xa0464 haja-asutusalueilla asuvaa eli 13,4 prosenttia maan v\xc3\xa4kiluvusta._NEWLINE_Norjassa oli vuoden 2012 alussa 1\xc2\xa0011\xc2\xa0611 haja-asutusalueilla asuvaa henkil\xc3\xb6\xc3\xa4. Samana ajankohtana maan kokonaisv\xc3\xa4kiluku oli 4\xc2\xa0985\xc2\xa0870 henkil\xc3\xb6\xc3\xa4, joten Norjassa 20,3 prosenttia v\xc3\xa4est\xc3\xb6st\xc3\xa4 asui haja-asutusalueilla.'